Departament d'Agricultura, Ramaderia, Pesca i Alimentació de la Generalitat de Catalunya

El Departament d'Agricultura, Ramaderia, Pesca i Alimentació de la Generalitat de Catalunya és el departament de l'Administració de la Generalitat que té competències sobre les polítiques d'agricultura, ramaderia i pesca, les activitats cinegètiques i la pesca fluvial, el desenvolupament del món rural, la vigilància, control i col·laboració en la gestió del medi natural, i la protecció i prevenció integrals del medi ambient, mitjançant el Cos d'Agents Rurals, els boscos i la indústria agroalimentària i les polítiques d'alimentació, entre d'altres. Creat en virtut del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, la seva denominació i les seves competències van ser modificades pel Decret 115/2015, de 22 de juny, de canvi de denominació d'un departament i de modificació del Decret 200/2010, de 27 de desembre. Anteriorment, la denominació del departament era d'Agricultura i Ramaderia (1977-1980), Agricultura Ramaderia i Pesca (1980-2006), Agricultura, Alimentació i Acció Rural (2006-2010), Agricultura, Ramaderia, Pesca, Alimentació i Medi Natural (2010-2015), Agricultura, Ramaderia, Pesca i Alimentació (2015-2021) i Acció Climàtica, Alimentació i Agenda Rural (2021-2024). El titular del Departament és el conseller d'Agricultura, Ramaderia, Pesca i Alimentació de la Generalitat de Catalunya, màxim representant del departament. Des del 12 d'agost de 2024 el càrrec és ocupat per Òscar Ordeig i Molist (Partit dels Socialistes de Catalunya). Funcions Correspon al Departament d'Agricultura, Ramaderia, Pesca i Alimentació aquestes funcions: Les polítiques d'agricultura. Les polítiques de ramaderia. Les polítiques de pesca i afers marítims. Les activitats cinegètiques i la pesca fluvial. El desenvolupament del món rural. La gestió dels programes de transferència de fons de la Unió Europea de caràcter agrari, ramader, pesquer o de desenvolupament rural. Els boscos. La indústria agroalimentària i les polítiques d'alimentació. Qualsevol altra que li atribueixin les lleis i altres disposicions. Sense perjudici dels òrgans i organismes que es puguin adscriure o relacionar mitjançant la norma corresponent, resta adscrit al Departament d'Agricultura, Ramaderia, Pesca i Alimentació l'Institut Català de la Vinya i el Vi i el Consell Assessor per al Desenvolupament Sostenible. Estructura Arran de la reorganització de finals del 2010, sota la direcció del conseller designat pel president de la Generalitat de Catalunya, el departament s'organitza en la Secretaria General i diverses direccions generals: Direcció General d'Agricultura i Ramaderia. Direcció General de Desenvolupament Rural. Direcció General d'Alimentació, Qualitat i Indústries Agroalimentàries. Direcció General de Pesca i Afers Marítims. Direcció General del Medi Natural i Biodiversitat. També se li adscrivien diverses entitats de dret: Institut Català de la Vinya i el Vi (INCAVI). Institut de Recerca i Tecnologia Agroalimentàries (IRTA). Promotora d'Exportacions Catalanes (Prodeca) Consell Català de Producció Agrària Ecològica Consell Català de Producció Integrada Centre de la Propietat Forestal Llista de consellers Crítiques i controvèrsies Algunes de les crítiques més recurrents a partir del 2020 ha estat l'incompliment de la simplificació administrativa en el sector primari, subscrit a l'estiu del 2023 per diverses formacions polítiques, la discriminació de la pagesia per la bretxa digial, per la qual el sindicat manté contenciosos administratius contra el DARPA, i també l'excés de burocràcia i la manca de simplificació administrativa pel sector primari. Per altra banda, durant el 2017, se'l va acusar de favoritisme cap a una empresa en l'adjudicació de dues subvencions per a la modernització d'activitats agrícoles. Desplegament del biogàs En matèria de biogàs, el DARPA ha estat criticat per excloure les veus crítiques del debat públic en el context de l'increment dels projectes a partir de 2023, per aprovar l'Estratègia catalana del digestat ignorant les aportacions dels col·lectius crítics i la manca de debat real, així com per donar 12 milions de subvencions a empreses de fora de Catalunya. Així mateix, el desplegament de biogàs en la dècada del 2020, a base de subvencions, ha estat titllat de bombolla especulativa per part d'alcaldes, organitzacions com Pobles Vius o Assemblea Pagesa i científics com Antonio Turiel. Turiel explica que les dejeccions ramaderes són "només un esquema més per caçar subvencions europees" i que les plantes de gran volum, com la de La Sentiu de Sió, no són rentables. Notes Referències Enllaços externs Departament d'Agricultura, Ramaderia, Pesca i Alimentació de la Generalitat de Catalunya - Lloc web oficial